ODGOVORI NA PREDVOLILNA VPRAŠANJA - OLista Tonija Mežana

Spoštovani.

V nadaljevanju vam kot nosilec liste odgovarjam na zastavljena vprašanja.

1. V iztekajočem mandatu je bilo z moje strani kar nekaj angažiranja na temo omejevanja kopalcev v jezerski skledi, za začetek vsaj na območjih med Grajskim kopališčem in Toplicami, kjer se dela škoda z masovnim navalom na te zelene površine. Osebno sem dal pobude MIR-u za ščitenje parkov z občinskimi redarji. To so zaradi kadrovske stiske opravljali žal le en dan. Dokazali pa so, da je parke na ta način možno zaščititi, zato sem za v bodoče predlagal najem varnostne službe, ki naj bi že prihodnjo poletno sezono varovala park pred ''pikniki'', kopalci in podobnimi podvigi turistov, ki se do naših pravil in navad obnašajo po moji oceni nesramno. Te varnostnike oz. reditelje naj bi prej izobrazili z osnovnimi informacijami, da so hkrati lahko tudi turistični informatorji. V mislih nimam ogromnih varnostnikov v smislu ''silakov''. Želim si prijaznih ljudi, ki bodo obiskovalcem znali pomagati tako kot ti iz projekta Ask me, I'm local. Morajo jim znati podati potrebne informacije in jih napotiti v pravo smer. Pri teh prihodkih s strani pobrane turistične takse vprašanje plačila zanje ne bi smel biti problem.

Naša lista je vedno podpirala predloge proračunskih postavk, ki so vsebovale tudi urejanje kanalizacijskega omrežja. Kar nekaj pobud na temo izgradnje kanalizacije v občutljivem delu Male Zake je prišlo ravno s strani našega občinskega svetnika Francija Sebanca. Projekt se bo v kratkem začel izvajati. Že prve mesece našega delovanja v mandatu 2006 – 2010 smo med drugim vložili pobudo za obnovo in ureditev javnega WC-ja pri Festivalni dvorani z namenom, da obiskovalci lahko na dostojen način opravijo svojo potrebo, ne pa kar nekje ob jezeru. Takrat je bilo to edino javno stranišče, zdaj jih je že več, a še premalo. V bodoče bomo seveda spremljali izvedbo omenjene investicije v Mali Zaki, vztrajali pri zaščiti parkovnih površin in nadaljevanju izgradnje ločenega kanalizacijskega sistema.

Za omejitev neupoštevanja prepovedi vožnje z osebnimi vozili pod gradom med Vilo Prešeren in Malo Zako ter med Malo Zako in Veliko Zako podpiramo fizično zaporo ceste (količki ipd.) z daljincem za lastnike objektov in zemljišč, fijakarje, intervencijska vozila ter vzdrževalne službe. Seveda bo po izgradnji JRC tudi med Toplicami in Mlinem jezerska skleda obvarovana tranzita in vseh z njim povezanih okoljskih nevarnosti ter ostalih nevšečnosti. Vse to je navedeno tudi v našem programu pod točkami 8., 10, 28, 29, 33, 42, 44, 50, 53, 54, 57 (točke v našem programu niso neštete po prioritetah, saj bi težko opredelili, kaj napisati pod 1 kot najbolj pomembno in kaj pod 66 kot najmanj pomembno).

2. Strokovno in podatkovno vam na to vprašanje lahko najbolj točno odgovori naš koncesionar. Po mojih informacijah imamo greznice še na Kupljenku 22, v Slamnikih 27, na Taležu 40, v Piškovci 6, v Zasipu 5, na Jermanki 3, v okolici Seliš 5, na Rečici 23, na Mlinem z okolico 25, na Ribenski cesti so 4, v Ribnem 3, v Bodeščah 3, na Koritnem 4, na Koritenski cesti še 6 in na Finžgarjevi še 20. Kot sem omenil že pri prejšnji točki, je bil naš občinski svetnik Franci Sebanc aktiven pri spodbujanju izgradnje kanalizacije manjkajočega dela kanalizacije Mala Zaka in ta projekt že ima gradbeno dovoljenje. Trenutno je objavljen razpis za izvajalca in potem bodo dela lahko stekla. Tudi pod Kozarco so služnostne pogodbe že podpisane in je občina v fazi pridobivanja gradbenega dovoljenja. Naloga občine je v bodoče spodbujati izgradnjo malih čistilnih naprav, kjer priklop na kanalizacijo ni mogoč.

Sam sem se med drugim zavzemal za sofinanciranje pripravkov za kmete, ki poleg zmanjšanja smradu povzročijo tudi, da po domače povedano gnojevka gnije že v gnojnični jami, na travnikih pa le še trohni, kar je okoljsko bolj sprejemljivo (tako je zagotovil uvoznik pripravka, ime vam na vašo željo lahko sporočim).

V bodoče bomo po izgradnji JRC vztrajali pri čimprejšnji ureditvi komunalne infrastrukture med Toplicami in Mlinom, kar med drugim pomeni tudi ureditev sedanje trase M-kanala kot bodočega kanala za meteorno vodo. Podprli bomo vsa prizadevanja, da se fekalna kanalizacija v kompletu odvede stran iz jezerske sklede. S tem bomo preprečili tveganja v primeru poškodb kanalizacijskega omrežja. Naš program: Poleg že omenjenih točk pri prvem vprašanju še točka 41. iz našega programa.

3. Tovrstnih dovoljenj ne izdaja občina ampak eno od ministrstev, če se ne motim Ministrstvo za okolje, zato smo kot občina brez moči pri kontroli odlaganja vrste materialov ter ravnanju z njimi. Osebno sem bil na seji KS Ribno, ko je bila obravnavana tudi ta tematika. Člane KS sem na eni od sej seznanil z zapisnikom inšpekcijskega ogleda, ki potrjuje ustrezno ravnanje z materiali, ki se tja vozijo in s strani inšpektorja (ne našega, državnega) ni bilo ugotovljenih nepravilnosti. Seveda imam o tem svoje mnenje.

4. Sam sem zagovornik večjega vključevanja krajevnih skupnosti pri sprejemanje odločitev.

Strategija je sprejeta. Če bo upoštevana v čim večji možni meri, verjamem v bolj zeleni turizem. Bojim se le, da bo vse skupaj predolgo trajalo, saj imajo nekateri v glavi žal le besedi ''turizem'' in ''dobiček'', ne pa ''zeleni turizem''. Dejstvo je, da se vse ne da premakniti čez noč, a naj to ne izpade kot opravičilo. Imamo svetle zglede, ki vlečejo. Vsi moramo strmeti k temu cilju. Lista Tonija Mežana bo tudi v bodoče podpirala ukrepe, ki bodo sledili razvoju zelenega turizma z upoštevanjem dejstva, da je pri vsakem tehnološkem napredku potrebno sprejemati kompromise tudi na račun okolja. A to je potrebno početi z občutkom, katerega imamo predvsem domačini, ki spoštujemo naš kraj in dediščino.

Kar se tiče vprašanja na temo pravnega delovanja občinske uprave lahko rečem, da kot podžupan delam zakonito. Za nadzor tako mojega dela kot vseh drugih imamo pristojne organe: Nadzorni odbor, računsko sodišče, revizije… Če kdorkoli sumi kakršnekoli nepravilnosti je to dolžan prijaviti pristojnim organom. Točke 40., 47. 64. v našem programu.

5. Stališče Liste Tonija Mežana je bilo že leta 2006, da je potrebno vas Mlino ohraniti nerazdeljeno in traso pomakniti na drugo stran Kozarce mimo čistilne naprave, kar bi olajšalo tudi dostop do tja. Če se prav spomnim, takrat skupaj z LDS-om, SLS-om in Listo za ljudi in prostor pri tem nismo bili uspešni, saj nam je takratni projektant g. Repež na seji občinskega sveta povedal, da premik trase pomeni premik tudi po časovni lestvici za najmanj 10 let. Od takrat je minilo 10 let, pa ni (skoraj) nič drugače. Naše stališče ostaja, da podpiramo premik trase vendar ne za ceno odmika po časovni lestvici. Verjamemo, da se bomo čez 5 let vozili po JRC. Seveda bi takoj podprli možnost umestitve v tunel, vendar če pogledam realno se bojim, da te možnosti nikoli ne bo na dnevnem redu. Točka iz programa 8.

6. Verjeno sem bil prvi, ki se je izpostavil že pred nekaj leti s problematiko nelegalnega spreminjanja namembnosti objektov v nizkocenovne namestitve in sem jih zato kar precej dobil po glavi https://www.delo.si/novice/slovenija/podzupan-bleda-na-groznjo-odgovoril-z-nasmehom.html . Bil sem med tistimi, ki smo pri sprejetju trenutno veljavnega OPN-ja zahtevali, da se zadeve omejijo. OPN je temu sledil, upošteva se ga pa ne. In naše občinske službe zagotavljajo, da so brez moči, tudi MIR – medobčinski inšpektorat in redarstvo. Da je to v pristojnosti državnih inšpekcij, ki pa ne ukrepajo ali pa zadeve tolerirajo. Slišali smo celo predloge, da bi prepovedali nadaljnje izgradnje namestitvenih kapacitet, češ da jih je dovolj. Tu sem odločno proti! To bi pomenilo, da kdor je do sedaj zgradil namestitve ''na črno'' ali ''na sivo'' mu tako ostane, nekdo drug, ki bi želel v bodoče spremeniti namembnost po legalni poti, bi se mu pa prepovedalo. In ti prvi niso niti doplačali komunalnega prispevka niti ne plačujejo NUSZ, kot bi ga morali glede na dejavnost! Kislo jabolko, ki nas še čaka… Zadevo je potrebno urediti sistemsko na državni ravni. Točka 30 iz našega programa.

7. Drugače kot z izvajanjem odloka žal ne gre. Razen s spremembo odloka v smeri, ki morda omogoča učinkovitejši nadzor. Redarjev je premalo, ker jih enostavno ni. To je premalo plačano delo in zato ni kandidatov. Večje plačilo jim pa ni možno izplačati, saj so del sistema javnih uslužbencev. Zakaj ni več policije na terenu predlagam, da vprašate na PP Bled. Kot ste pa že v vprašanju sami ugotovili, mnoge inšpekcije niso učinkovite, kar smo v nekaterih primerih ugotovili že skupaj s člani vašega društva. Točke 29., 30., 41. in 44. iz našega programa.

8. Vseh vrednot naravne in kulturne dediščine zagotovo ne poznamo. Zato me žalosti, da se niste aktivno angažirali na teh volitvah kot strokovnjaki s tega področja. Pripravljeni smo prisluhniti vašim konkretnim proračunsko vzdržnim predlogom. Točka 28. iz našega programa.

9. Kolikor poznam OPN pozidav ob obeh razbremenilnih cestah na novo ni predvidenih, razen že začeti objekti na področju Seliš. Nismo naklonjeni novim trgovskim centrom saj menimo, da sta Mercator in novi Špar (v fazi gradnje) dovolj. Ledeniške morene so zaščitene in to je potrebno spoštovati. Spremembe namembnosti iz kmetijskih zemljišč pa niso tako enostavne, kar sem izkusil tudi na lastni koži. Pobuda naše družine za preselitev kmetije oz. izgradnja novega hleva na kmetijskem zemljišču ni bila sprejeta. Zato verjamem, da tudi pobude za kakšne mega trgovske centre, kot jih omenjate, ne bodo sprejete pri mnogih od skoraj 50-ih soglasodajalcih, ki soodločajo pri OPN-ju.

10. Občina je v letu 2018 skupaj z Zavodom za kulturo ravno za področje kulture namenila precej več sredstev kot v preteklosti in s strani društev ni bilo niti ene pripombe. V prihodnjem letu bodo povečanje postavke tudi za programe humanitarnih društev ter društev, ki se ukvarjajo z mladimi in s starejšimi. Poleg tega imamo na Bledu odlične projekte v okviru Medgeneracijskega centra Bled. Nova stavba medgeneracijskega centra bo skupaj s knjižnico zgrajena v prihodnjem mandatu.

Če se bo našel investitor, bomo na Listi Tonija Mežana podprli gradnjo doma za starejše občane. A investitor bi moral najprej najti primerno lokacijo, ki bi se z novim OPN-jem opredelila za tovrstno dejavnost. Naše stališče je, da bi investitorju morali tudi znižati del komunalnega prispevka v zameno za prednostno listo za naše občane. Tudi na preostala vaša vprašanja in točke 10 lahko odgovorim z eno besedo: Podpiramo! Potrebno je najti le prostorske rešitve in nato učinkovite upravljavce. Točke 5., 17., 24., 32., 52, 56 in 62.

Naš program je že od prejšnjega tedna na pošti in bo v sredo dostavljen vsem gospodinjstvom.

Upam, da sem na vaša vprašanja odgovoril dovolj temeljito. Vašemu društvu želim uspešno delo. S pripravljenostjo na nadaljnje sodelovanje vas lepo pozdravljam.

Anton Mežan – nosilec Liste Tonija Mežana

Odgovori na predvolilna vprašanja –Lista Tonija Mežana